Document ID: 32006D0266

KOMMISSIONENS BESLUTNING
af 3. april 2006
om visse beskyttelsesforanstaltninger i forbindelse med højpatogen aviær influenza i Israel og om ophævelse af beslutning 2006/227/EF
(meddelt under nummer K(2006) 1245)
(EØS-relevant tekst)
(2006/266/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 1, 6 og 7,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 1, 5 og 6, og
ud fra følgende betragtninger:
(1)
Aviær influenza er en infektiøs virussygdom hos fjerkræ og andre fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet. Der er en risiko for, at sygdomsagensen kan blive indslæbt til medlemsstaterne via international handel med levende fjerkræ og visse andre fugle samt produkter heraf.
(2)
Israel har underrettet Kommissionen om udbrud hos fjerkræ af højpatogen aviær influenza forårsaget af influenza A-virus, subtype H5N1.
(3)
På baggrund af underretningen fra Israel blev Kommissionens beslutning 2006/227/EF af 17. marts 2006 om visse midlertidige beskyttelsesforanstaltninger i forbindelse med mistanke om højpatogen aviær influenza i Israel (3) vedtaget.
(4)
På grund af den dyresundhedsmæssige risiko, der er forbundet med den potentielle indslæbning af sygdommen i Fællesskabet, bør import fra Israel af levende fjerkræ, strudsefugle, opdrættet og vildtlevende fjervildt samt rugeæg af disse arter suspenderes.
(5)
Da det er tilladt for medlemsstaterne at importere jagttrofæer og konsumæg, bør import til Fællesskabet af sådanne produkter ligeledes suspenderes på grund af den dermed forbundne dyresundhedsmæssige risiko.
(6)
Endvidere bør import fra Israel til Fællesskabet af fersk kød af fjerkræ, strudsefugle og vildtlevende og opdrættet fjervildt og import af hakket kød, maskinsepareret kød, tilberedt kød og kødprodukter, som består af eller indeholder kød af ovennævnte arter, samt visse andre produkter af fugle suspenderes.
(7)
Der bør fastsættes foranstaltninger, der kan anvendes for dele af Israel afhængigt af den epidemiologiske situation.
(8)
Visse produkter fremstillet af fjerkræ, strudsefugle og vildtlevende og opdrættet fjervildt, der er slagtet eller nedlagt inden den 15. februar 2006, bør fortsat tillades, idet inkubationsperioden for sygdommen tages i betragtning.
(9)
Ved Kommissionens beslutning 2005/432/EF af 3. juni 2005 om dyre- og folkesundhedsbetingelser og standardcertifikater for import fra tredjelande af visse kødprodukter til konsum og om ophævelse af beslutning 97/41/EF, 97/221/EF og 97/222/EF (4) er der opstillet en liste over tredjelande, hvorfra medlemsstaterne kan tillade import af kødprodukter, og der fastsættes behandlinger, der anses for effektivt at kunne inaktivere de relevante patogener. For at forebygge risikoen for, at sygdommen overføres via sådanne produkter, skal de gennemgå en relevant behandling, som afhænger af, hvilken sundhedsstatus oprindelseslandet har, og hvilke dyrearter produktet stammer fra. Det bør derfor fortsat tillades at importere kødprodukter af fjerkræ, strudsefugle og vildtlevende og opdrættet fjervildt med oprindelse i Israel, som har været opvarmet (gennemvarmet) til mindst 70 °C.
(10)
Betingelserne for import af fjer er fastsat i Kommissionens beslutning 2006/7/EF af 9. januar 2006 om visse beskyttelsesforanstaltninger over for import af fjer fra visse tredjelande (5). Det er derfor ikke nødvendigt med et særskilt forbud mod import af uforarbejdede fjer fra Israel.
(11)
Af hensyn til klarheden i fællesskabslovgivningen bør beslutning 2006/227/EF ophæves og erstattes af nærværende beslutning.
(12)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne suspenderer import af:
a)
levende fjerkræ, strudsefugle, opdrættet og vildtlevende fjervildt og rugeæg af disse arter, der kommer fra de dele af Israel, som er anført i del A i bilaget
b)
følgende produkter, der kommer fra de dele af Israel, som er anført i del B i bilaget:
i)
fersk kød af fjerkræ, strudsefugle samt opdrættet og vildtlevende fjervildt
ii)
hakket kød, maskinsepareret kød, tilberedt kød og kødprodukter, som består af eller indeholder kød som omhandlet i nr. i)
iii)
råt foder til selskabsdyr og uforarbejdede fodermidler, der indeholder dele af fjerkræ, strudsefugle samt opdrættet og vildtlevende fjervildt
iv)
konsumæg fra fjerkræ, strudsefugle samt opdrættet og vildtlevende fjervildt og upasteuriserede ægprodukter fremstillet af sådanne æg
v)
ubehandlede jagttrofæer af alle fugle
vi)
uforarbejdet gødning og gødningprodukter fra fugle uanset art.
Artikel 2
1. Uanset artikel 1, litra b), tillader medlemsstaterne import af de produkter, der er omhandlet i artikel 1, litra b), nr. i), ii) og iii), og som hidrører fra fugle, der er slagtet eller nedlagt inden den 15. februar 2006.
2. Følgende angives i de veterinærcertifikater/handelsdokumenter, der ledsager sendinger af de i artikel 1, litra b), nr. i), ii) og iii), omhandlede produkter, alt efter hvilken art der er tale om:
»Fersk kød/hakket kød/maskinsepareret kød af fjerkræ, strudsefugle, opdrættet fjervildt eller vildtlevende fjervildt (6) eller tilberedt kød/kødprodukter, der består af eller indeholder kød af fjerkræ, strudsefugle, opdrættet fjervildt eller vildtlevende fjervildt (6) eller råt foder til selskabsdyr og uforarbejdede fodermidler, der indeholder dele af fjerkræ, strudsefugle, opdrættet fjervildt eller vildtlevende fjervildt (6) hidrørende fra fugle, der er slagtet eller nedlagt inden den 15. februar 2006, jf. artikel 2, stk. 1, i Kommissionens beslutning 2006/266/EF.
3. Uanset artikel 1, litra b), nr. ii), tillader medlemsstaterne import af kødprodukter, der består af eller indeholder kød af fjerkræ, strudsefugle, opdrættet fjervildt eller vildtlevende fjervildt, hvis kødet af de nævnte arter er blevet underkastet mindst en af de særlige behandlinger, der er omhandlet i del 4, punkt B, C eller D, i bilag II til beslutning 2005/432/EF.
4. Den særlige behandling, der er blevet anvendt i henhold til stk. 3, attesteres, ved at følgende angives:
a)
i punkt 9.1, kolonne B, i dyresundhedserklæringen i det veterinærcertifikat, som udfærdiges i henhold til modellen i bilag III til beslutning 2005/432/EF:
»Kødprodukter behandlet i overensstemmelse med Kommissionens beslutning 2006/266/EF.«
b)
i punkt 8.2 i det veterinærcertifikat, som udfærdiges i henhold til modellen i bilag IV til beslutning 2005/432/EF:
»Kødprodukter behandlet i overensstemmelse med Kommissionens beslutning 2006/266/EF.«
Artikel 3
Medlemsstaterne træffer straks de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.
Artikel 4
Beslutning 2006/227/EF ophæves.
Artikel 5
Denne beslutning anvendes indtil den 31. juli 2006.
Artikel 6
Denne beslutning er rettet til medlemsstaterne.
Udfærdiget i Bruxelles, den 3. april 2006.

Labels: 3
18
17
6